Id-Deputat Nazzjonalista David Thake qal li kienu l-problemi ta' likwidità r-raġuni għalfejn kellu ħlasijiet pendenti tal-VAT tal-kumpanija tat-telekomunikazzjoni tiegħu. Thake, f'numru ta' mistoqsijiet li sarulu mill-ġurnalisti fejn il-Parlament it-Tnejn insista li l-kwistjoni ma kinitx waħda ta' miżapproprjazzjoni ta' fondi, hekk kif kien mistoqsi jekk il-ħlasijiet pendenti kienux qabel Marzu tal-2020 meta daħlet fis-seħħ l-iskema ta' differiment tat-taxxa tal-COVID. "F'sitwazzjoni ta' likwidità u meta jkollok l-impjegati, ikollok għażliet x'tagħmel, u din hija sitwazzjoni li kull persuna li taħdem għal rasha jew direttur ta' kumpanija jiffaċċja," qal Thake. Id-Deputat Nazzjonalista ħabbar ir-riżenja tiegħu minn Kelliem tal-Oppożizzjoni l-Ħadd flimkien mas-sospensjoni tiegħu nnifsu mill-Grupp Parlamentari tal-PN, wara li rapport fuq The Times of Malta żvela li l-kumpanija tiegħu 'Vanilla Telecoms', li huwa ċ-Chairperson tagħha, għandha tħallas madwar €270,000 f'taxxa tal-VAT li għadha ma tħallsitx. Fuq filmat li tella fuq il-paġna personali tiegħu l-Ħadd, Thake għamilha ċara li qatt ma evada t-taxxa u sfida lill-Prim Ministru biex jidħol f'dibattitu miegħu biex jispjegaw it-taxxi tagħhom. It-Tnejn, Thake reġa semma l-isfida li għamel lill-Prim Ministru u qal li jekk "il-Prim Ministru Robert Abela nadif u mandux x'jaħbi jien nirriżenja." Thake prova jagħmel użu minn skemi li ma kienx intitolat għalihom – Ministru Bartolo Thake sostna li meta kellu l-għażla jekk iħallasx lill-Gvern fil-ħin jew iħallasx lill-impjegati, għażel lill-ħaddiema. Rapport ieħor minn Maltatoday żvela li kumpanija oħra ta' Thake, Maltashopper Ltd, għandha tħallas aktar minn €500,000 f'VAT u mistoqsi dwarha mill-ġurnalisti, Thake qal li l-ammont kollu dovut li għandha Maltashopper huwa kopert mill-Covid Tax Referral Scheme. Id-Deputat tal-PN kompla billi attakka lill-Gvern li qed jagħmel iċ-ċivil "għodda tas-swat", hekk kif spjega li dan ifisser li dipartiment tal-Gvern qed joħorġ informazzjoni fuq individwu, f'dan il-każ membru tal-oppożizzjoni biex issir ħsara fuqu. "Hemm biljuni kbar ta' flus pendenti f'taxxa u VAT. Mhux qed niġġustifikaha, iżda qed nispjega l-fatti. La jien u lanqas il-kumpaniji tiegħi ma evadejna t-taxxa," insista. Semma wkoll kif hemm numru ta' deċiżjonijiet tal-Qorti fuq il-kwistjoni. "Il-fatt li negozju ma jħallasx VAT mhuwiex misapproprjazzjoni ta' fondi. Jekk tagħmel dikjarazzjoni, u tagħmel ftehim tat-taxxa u ssolvi l-kwistjoni, m'intix qed tuża il-fondi b'mod ħażin. Jiddependi mill-likwidità u għalhekk issottomettijt ruħi għall-iskrutinju tal-Kummissarju tal-Istandards." Aktar dettalji David Thake jissospendi ruħu mill-Grupp Parlamentari tal-PN Mistoqsi mill-ġurnalisti jispejga l-pożizzjoni tiegħu dwar ir-riżenja ta' Thake, il-Kap tal-Partit Nazzjonalista, Bernard Grech qal li Thake spjega l-pożizzjoni tiegħu u saħaq li talab hu stess li jkun investigat. Grech qal li se jkun hemm investigazzjoni għaddejja mill-aktar fis possibli għand il-Kummissjoni tal-Istandards u reġa' kkonferma wkoll li Thake rreżenja mill-Grupp Parlamentari tal-PN. "Se nieħu l-passi skont iċ-ċirkustanzi," qal Grech hekk kif insista li se jħalli l-investigazzjoni għaddejja u li se jieħu l-passi wara, "għax hekk jixraq u hekk hemm bżonn għall-ġid ukoll ta' Malta." Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61dd6b320cd6f_rand.td-a-rec-img{text-align:left}.td_uid_3_61dd6b320cd6f_rand.td-a-rec-img img{margin:0 auto 0 0}